Komisjoni otsus,

8. jaanuar 1997,

teatavate loomsete saaduste sertifitseerimiseeskirjade rakendamiseks vajalike meetmete kohta

(EMPs kohaldatav tekst)

(97/94/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 1992. aasta direktiivi 92/118/EMÜ, milles sätestatakse selliste toodete ühendusesisest kaubandust ja ühendusse importimist reguleerivad loomade ja inimeste terviseohutuse nõuded, mille suhtes ei kohaldata direktiivi 89/662/EMÜ A lisa I peatükis ja nakkusetekitajate puhul direktiivis 90/425/EMÜ osutatud ühenduse erieeskirjades sätestatud nõudeid, [1] viimati muudetud komisjoni otsusega 96/405/EÜ, [2] eriti selle artikli 10 lõike 2 punkti c,

võttes arvesse nõukogu 16. juuni 1992. aasta direktiivi 92/46/EMÜ, milles sätestatakse toorpiima, kuumtöödeldud piima ja piimapõhiste toodete tootmise ja turuleviimise tervishoiueeskirjad, [3] viimati muudetud direktiiviga 96/23/EÜ, [4] eriti selle artiklit 36;

võttes arvesse nõukogu 15. veebruari 1971. aasta direktiivi 71/118/EMÜ värske linnuliha tootmist ja turuleviimist mõjutavate tervishoiuprobleemide kohta, [5] viimati muudetud direktiiviga 96/23/EÜ, eriti selle artikli 14B lõike 1 punkti c,

võttes arvesse nõukogu 20. juuni 1989. aasta direktiivi 89/437/EMÜ munatoodete tootmist ja turuleviimist mõjutavate hügieeni- ja tervishoiuprobleemide kohta, [6] viimati muudetud direktiiviga 96/23/EÜ, eriti selle artikli 11 lõiget 4,

võttes arvesse nõukogu 14. detsembri 1994. aasta direktiivi 94/65/EÜ, milles sätestatakse hakkliha ja lihavalmististe tootmise ja turuleviimise nõuded, [7] eriti selle artikli 13 I jao B osa lõike 1 punkti c,

ning arvestades, et:

komisjoni otsustes 94/309/EÜ, [8] 94/446/EÜ [9] ja 94/344/EÜ [10] (otsuseid on viimati muudetud otsusega 96/106/EÜ [11]) sätestatakse loomatervishoiunõuded ja veterinaarsertifikaadid teatavate lemmikloomatoitude ja teatavate madala riskiastmega loomset päritolu aineid sisaldavate parkimata nahkadest valmistatud ja lemmikloomadele ettenähtud söödavate toodete, inim- või loomatoiduks kõlbmatute, edasiseks töötlemiseks ettenähtud kontide, sarvede, sõrgade ja kapjade ning nendest valmistatud toodete, välja arvatud nendest valmistatud jahu, ning loomatoiduks ettenähtud töödeldud loomse valgu, sh kõnealust valku sisaldavate toodete importimiseks kolmandatest riikidest; kõnealused otsused muudeti otsusega 96/106/EÜ, sätestades nende kohaldamise alates 1. jaanuarist 1997;

direktiivi 92/46/EMÜ artikli 13 lõike 1 esimese taandega nähakse ette, et majandite loomadele tuleb regulaarselt teha veterinaarkontrolle, et tõendada loomade vastavus A lisa I peatüki sätetele;

komisjoni otsust 95/343/EÜ (milles kehtestatakse loomatervishoiu nõuded ja veterinaarsertifikaadid inimtoiduks ettenähtud piima ja piimapõhiste toodete impordiks, [12] viimati muudetud otsusega 96/106/EÜ) kohaldatakse alates 1. jaanuarist 1997; kõnealust otsust tuleb muuta, et viia see vastavusse otsusega 92/46/EMÜ;

komisjoni otsustes 96/712/EÜ, [13] 97/38/EÜ, [14] 97/41/EÜ [15] ja 97/29/EÜ [16] sätestatakse vastavalt terviseohutuse kinnituse ja tervisemärkide näidised kolmandatest riikidest värske kodulinnuliha importimiseks, terviseohutuse erinõuded inimtoiduks ettenähtud munatoodete importimisel, terviseohutuse nõuded ja veterinaarsertifikaat kodulinnulihast, tehistingimustes peetavate ulukite lihast, looduslike ulukite lihast ja küülikulihast saadud lihatoodete importimiseks kolmandatest riikidest ning terviseohutuse nõuded ja veterinaarsertifikaat hakkliha ja lihavalmististe importimiseks kolmandatest riikidest; kõnealuseid otsuseid kohaldatakse alates 1. jaanuarist 1997;

komisjoni otsusega 96/449/EÜ [17] nähakse ette uued eeskirjad loomsete jäätmete ümbertöötamiseks ettenähtud alternatiivsete kuumtöötlemissüsteemide heakskiitmise kohta seoses spongioosse entsefalopaatia tekitajate inaktiveerimisega ühenduses; kõnealused sätted jõustuvad 1. aprillil 1997; alates sellest kuupäevast kaasnevad kõnealuste eeskirjade kehtestamisega muudatused kolmandatest riikidest importimise süsteemis; asjatute häirete vältimiseks on seepärast kohane lubada kuni kõnealuse kuupäevani jätkuvalt kasutada kehtivat süsteemi;

kõnealuste otsuste lisades loetletud sertifikaadid jõustuvad 1. jaanuaril 1997; haldusraskuste tõttu ei saa ilmselt teatavad kaubavood nõutud ajaks harmoneeritud süsteemiga kohaneda; sellest hoolimata ei ole kohane sertifikaatide rakendamisega kauem viivitada; seepärast on kohanemisaja võimaldamiseks kohane lühikese üleminekuperioodi jooksul kohaldada mõlemat süsteemi;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Liikmesriigid võivad lubada importida piiratud ajavahemiku jooksul ühendusse lisas loetletud otsustes sätestatud sertifikaatidega hõlmatud tooteid 31. detsembril 1996 kehtinud riiklike eeskirjadega kehtestatud sertifikaatide alusel.

Artikkel 2

Lisas loetletud otsustes sätestatud sertifikaatidega hõlmatud toodete puhul lõpeb artiklis 1 osutatud ajavahemik 1. aprillil 1997.

Artikkel 3

Käesolev otsus on adresseeritud liikmesriikidele.

Brüssel, 8. jaanuar 1997

Komisjoni nimel

komisjoni liige

Franz Fischler

[1] EÜT L 62, 15.3.1993, lk 49.

[2] EÜT L 165, 4.7.1996, lk 40.

[3] EÜT L 268, 14.9.1992, lk 1.

[4] EÜT L 125, 23.5.1996, lk 10.

[5] EÜT L 55, 8.3.1971, lk 23.

[6] EÜT L 212, 2.7.1989, lk 87.

[7] EÜT L 368, 31.12.1994, lk 10.

[8] EÜT L 137, 1.6.1994, lk 62.

[9] EÜT L 183, 19.7.1994, lk 46.

[10] EÜT L 154, 21.6.1994, lk 45.

[11] EÜT L 24, 31.1.1996, lk 34.

[12] EÜT L 200, 24.8.1995, lk 52.

[13] EÜT L 326, 17.12.1996, lk 67.

[14] EÜT L 14, 17.1.1997, lk 61.

[15] EÜT L 17, 21.1.1997, lk 34.

[16] EÜT L 12, 15.1.1997, lk 33.

[17] EÜT L 184, 24.7.1996, lk 43.

--------------------------------------------------

LISA

Komisjoni 27. juuli 1995. aasta otsus 95/343/EÜ, millega nähakse ette kogumiskeskusele, standardimiskeskusele, kuumtöötlemisettevõttele või töötlemisettevõtetele vastuvõtmiseks ettenähtud veterinaarsertifikaadi näidised inimtoiduks ettenähtud kuumtöödeldud piima, piimapõhiste toodete ja toorpiima importimiseks kolmandatest riikidest

Komisjoni 28. novembri 1996. aasta otsus 96/712/EÜ, milles sätestatakse terviseohutuse kinnituse ja tervisemärkide näidised värske kodulinnuliha importimiseks kolmandatest riikidest

Komisjoni 18. detsembri 1996. aasta otsus 97/38/EÜ, millega määratakse kindlaks terviseohutuse erinõuded inimtoiduks ettenähtud munatoodete importimisel

Komisjoni 18. detsembri 1996. aasta otsus 97/41/EÜ, milles kehtestatakse terviseohutuse nõuded ja veterinaarsertifikaat kodulinnulihast, tehistingimustes peetavate ulukite lihast, looduslike ulukite lihast ja küülikulihast saadud lihatoodete importimiseks kolmandatest riikidest

Komisjoni 17. detsembri 1996. aasta otsus 97/29/EÜ, milles kehtestatakse terviseohutuse nõuded ja veterinaarsertifikaat hakkliha ja lihavalmististe importimiseks kolmandatest riikidest

Komisjoni 27. aprilli 1994. aasta otsus 94/309/EÜ, milles sätestatakse loomatervishoiu nõuded ja veterinaarsertifikaadid teatavate lemmikloomatoitude ning teatavate madala riskiastmega loomseid jäätmeid sisaldavate parkimata nahkadest valmistatud ja lemmikloomadele ettenähtud söödavate toodete importimiseks kolmandatest riikidest

Komisjoni 27. aprilli 1994. aasta otsus 94/344/EÜ, milles sätestatakse loomatervishoiu nõuded ja veterinaarsertifikaadid loomatoiduks ettenähtud töödeldud loomse valgu, sh kõnealust valku sisaldavate toodete importimiseks kolmandatest riikidest

Komisjoni 14. juuni 1994. aasta otsus 94/446/EÜ, milles sätestatakse nõuded inim- või loomatoiduks kõlbmatute, edasiseks töötlemiseks ettenähtud kontide, sarvede, sõrgade ja kapjade ning nendest valmistatud toodete, välja arvatud nendest valmistatud jahu importimiseks kolmandatest riikidest

--------------------------------------------------